Nagu eelpool juba öeldud, avaldavad  likvideerijad likvideerimismenetluse alustamisel viivitamatult vastavasisulise teate Ametlikes Teadaannetes. Teadaolevatele võlausaldajatele peavad likvideerijad saatma likvideerimisteate otse. Likvideerimisteates tuleb märkida, et võlausaldajad esitaksid oma nõuded likvideeritava osaühingu või aktsiaseltsi vastu nelja kuu jooksul teate avaldamisest. Võlausaldaja peab teates oma nõude kohta märkima nõude sisu, aluse ja suuruse ning teatele tuleb lisada nõuet tõendavad dokumendid. Oluline on rõhutada, et kui  varasemalt esines tihti segadusi olukorras, kus võlausaldaja ei teatanud oma nõudest tähtaegselt, siis ÄS 01.01.2006.a jõustunud täpsustustega sedastati otseselt, et nõudest õigeaegne teatamata jätmine ei mõjuta võlausaldaja nõude kehtivust ega piira võlausaldaja õigust pöörduda oma nõudega likvideerimisel oleva juriidilise isiku vastu kohtusse.